Matovič, Igor, poslanec NR SR (2015-03-24):
Dovoľte mi, aby som, pani exministerka spravodlivosti, reagoval formou teda vystúpenia v rozprave, a nie cez faktickú, lebo zrejme by som tak nestihol reagovať. A uznávam váš pohľad na spravodlivosť a uznávam vás ako odborníčku v tej oblasti, ktorej sa venujete. Ale je mi to ľúto možno ešte o to viac, že ste žena, vám povedať, že naozaj v tejto veci sa hlboko mýlite. Povedali ste, že si tu niekto zamieňa príčinu s následkom. A ja si myslím, že skôr ako podnikateľ má nezaplatenú faktúru a ide na súd sa domáhať platobného rozkazu, ako vy ste povedali, ešte predtým príčina toho, že má nezaplatenú faktúru, je to, že on nemá dostatok informácií. To je to, čo som hovoril, predtým ten príklad, že ak zavedieme povinnosť popri dnešnej povinnosti, keď vlastne každý platca DPH musí posielať kontrolný výkaz, čiže automaticky mu softvér vyhodí zoznam vlastne všetkých svojich faktúr, ktoré vystavil, automaticky softvér vyhodí jedno číselko, ktoré na to isté miesto odošle popri kontrolnom výkaze počet dní po splatnosti. Čiže nie je to žiadne zvýšenie byrokracie pre podnikateľov. Ak táto informácia príde a následne ju štát zverejní v obchodnom registri alebo živnostenskom registri, tak každý sa bude môcť slobodne rozhodnúť. (Ruch v sále.) Ja si skúsim počkať, ja naozaj to hovorím vám, pani kolegyňa Žitňanská. A teraz vás tam kolega Bugár trošku vyrušuje. (Reakcia z pléna.) Ženy, zvládnete viacero vecí naraz. Dobre, takže budem vám to hovoriť tak. Čiže keď ten podnikateľ bude mať dosť informácií a bude vedieť, že ten jeho partner, s ktorým chce uzavrieť nejaký obchodný vzťah, koľko dní po splatnosti platí faktúry, tak ani sa mu nestane to, že mu niekto nezaplatí faktúru, lebo jednoducho keď bude vidieť, že niekto platí tristo dní po splatnosti, tak do takého obchodného vzťahu ani nepôjde. Jednoducho tento systém by automaticky vyčistil zrno od pliev, by očistil podnikateľský stav od podvodníkov, ktorí vstupujú do podnikania rovno s tým, že rátajú, že zarobia na tom, že niekoho okradnú o jeho zaslúžené peniaze, či už za jeho služby alebo tovar, ktorý fakturuje. Čiže viackrát ste to zopakovali vo vašom vystúpení, že si zamieňame príčinu s následkom, ale, bohužiaľ, vy ste vlastne v tom svojom vystúpení presne dokázali, že nechápete, že vlastne príčina toho, že faktúra sa dostane niekam na súd, je, že ten problém vzniká jednoducho skôr, ako tá faktúra sa dostane na súd. Ten problém vzniká vtedy, keď dovolíme stále kvázi „podnikať“ podvodníkom s tým, že dopredu rátajú, že niekomu nezaplatia. Čiže, tretíkrát, mýlite sa, prepáčte, príčina vzniku pohľadávky je v tom, že niekto nemá dosť informácií o tom, že má dočinenia s podvodníkom. Preto navrhujeme opatrenie, ktoré by dopredu každému podnikateľovi vedelo povedať, kto je podvodník a kto podvodník nie je. Doslova ste povedali, a to ma mrzí dosť, keď ste na začiatku dali, že trend v predháňaní sa nápadov je, ako upozorniť na seba. Ja tento návrh tu opakujem tak asi dva roky, možno za ten čas som ho tu v pléne, v rozpravách, k rozličným témam povedal, odhadujem, možno sedem, osem razy. Čiže nie je to teraz niečo, že tu vybehne reštrukturalizácia VÁHOSTAV-u a zrazu tu niekto generuje u nás na klube nejaké nápady alebo Matovič sa zobudil a vymyslel si niečo. Je to moje hlboké presvedčenie, aj ako podnikateľa, ktorý pätnásť rokov podnikal. A zamestnával som 2-tisíc ľudí. Viem, ako funguje ten biznis, že podvodníci majú ustlaté na ružiach. A, bohužiaľ, veľakrát práve tí poctiví, ktorí chcú začať podnikať, na tých doplatia. A nepomáha to nikomu. Keď robili raz prieskum vo Švajčiarsku na stredných školách medzi žiakmi stredných škôl a pýtali sa ich, či chcú byť zamestnancami alebo chcú podnikať, tak to bolo, myslím, 83 % ľudí ako žiakov na strednej škole sa vyslovilo, že po skončení strednej školy chcú začať podnikať. Bohužiaľ, na Slovensku je ten trend opačný, na Slovensku absolútna väčšina ľudí alebo teda študentov strednej školy chce byť zamestnaná niekde, práve preto, lebo tí ľudia vedia, že podnikať nie je na ružiach ustlaté, ako som to povedal predtým, a že podnikanie je spojené s množstvom hocijakých byrokratických komplikácii, a hlavne preto, že riskujete v podstate osud možno veľakrát aj celej svojej rodiny. Ak ste živnostník, riskujete komplet celým svojim majetkom, pričom v podstate keď nemáte zrušené bezpodielové spoluvlastníctvo manželov, riskujete aj majetkom svojej manželky aj svojich detí. Čiže my chceme od ľudí, aby neboli nezamestnaní, aby sa postavili na vlastné nohy, aby začali ženy ja neviem okná umývať, možno niektoré upratovať domácnosti, aby sa z nich stali živnostníčky, a na druhej strane necháme systematicky priestor podvodníkom, aby tých, ktorí sa chcú postaviť na nohy, systematicky nivočili. Plne chápem, pani exministerka Žitňanská, že hovoríte možno z takého vášho uhla pohľadu, že podstata teda problému je to, že požiadate o plaťák a možno o tri mesiace, možno o šesť mesiacov sa ho dožijete. Áno, samozrejme, tieto veci by mali byť zrýchlené. Ale ak by sa prijal náš návrh, tak dramaticky odťažíme súdom, lebo dramaticky menej by bolo nesplatených faktúr, lebo ľudia by vedeli, s kým do nejakého obchodného vzťahu idú. Vaša veta na konci, že takéto inovácie len zahmlievajú systém, myslím si, znova nie je pravdivá, možno práve preto, že sa sústreďujete dlhodobo na súdnictvo, spravodlivosť, tak vám chýba možno dotyk s tou reálnou podnikateľskou praxou. A my týmto návrhom chceme naozaj riešiť problém ešte predtým, ako sa dostane na súdy. Chceme riešiť, aby nevznikali pohľadávky, aby nevznikali záväzky medzi podvodníkmi a normálnymi slušnými poctivými podnikateľmi. A preto navrhujeme to, čo vlastne navrhujeme. Keďže vás tu je viacej a zároveň teda viem, že vyplynuli niektoré otázky, zrejme to do tej 17.00 hodiny nemá zmysel, aby už niekto ďalší vystupoval, takže by som len zopakoval, čo navrhujeme. Je to zavedenie zákonnej povinnosti, aby sa platili faktúry do poradia, čiže bez ohľadu na to, aká je a komu ide tá faktúra, tak, ako podnikateľovi prídu do účtovníctva. Čiže keď mi teraz príde Orange faktúra, áno, zaradím ju, keď mi potom príde niečo malé, zaradím to, znova ak mi príde niečo malé, malé, malé, malé, potom veľká nejaká faktúra, v takomto poradí si ich zaradím. A v takomto poradí ich platím. Zároveň jedným dychom navrhujeme, aby každý podnikateľ musel raz do mesiaca zverejniť vlastne informáciu, môže tak, ako som spomínal, tá informácia byť zverejnená, tak ako sa dnes zverejňuje kontrolný výkaz pri platcoch DPH, čo je v podstate 99 % podnikateľov na Slovensku, aby takýmto spôsobom zverejnili, koľko dní po splatnosti platia, a to z toho dôvodu, aby následne táto informácia bola zverejnená na obchodnom registri, alebo živnostenskom registri a každý podnikateľ, ktorí chce s niekým utvoriť nejaký nový obchodný vzťah, aby sa dopredu mohol informovať, kedy mu približne zaplatí tá druhá strana faktúru. Možno teda niekto hovorí, že je to viac byrokracie. Viac byrokracie by to nebolo vzhľadom na to teda, že hovorím že to vygeneruje softvér popri kontrolnom výkaze, ktorý dnes už generuje. Možno si kladiete otázku, či potom by aj zamestnanci, ktorí fakturujú svoju mzdu, museli čakať rovnako ako všetci ostatní. Samozrejme, tu sa môžeme dohodnúť, a by sme boli iba veľmi radi, aby keď všetky faktúry a úhrady faktúr, keď niekto fakturuje de facto svoju mzdu ako vynútený živnostník, tieto faktúry boli mimo poradia uprednostnené automaticky, čiže keď má niekto zamestnancov na faktúry, tak aby tieto boli uhradené prvé a potom vlastne všetky ostatné obchodné normálne klasické faktúry aby boli uhrádzané. A potom som sa stretol v takej kuloárnej debate s argumentom, že ak takéto niečo by sme zaviedli, tak vlastne tým by sme obmedzili slobodu podnikania a poctivých podnikateľov, že vlastne keď je niekto poctivý, prečo my by sme mu mali nejako limitovať, v akom poradí má platiť, že nech si platí podľa seba. Áno, aj tu je ten priestor, že ak by bola dobrá vôľa, tak úplne logické by mohlo byť to napríklad, že keď niekto platí do dňa splatnosti alebo do dňa splatnosti plus, povedzme, 30 dní, nech má úplnú slobodu a nech sa rozhoduje, kedy komu ako zaplatí. Ak vlastne nikomu neplatí po splatnosti (alebo splatnosť plus 30 dní), nech má slobodu. Čiže tým, ktorí platia v splatnosti, dajme slobodu a tých, ktorí už ale neplatia v splatnosti, tak už by sme mohli obmedziť a na tých by sa toto ustanovenie alebo táto povinnosť vzťahovala. Myslím si, že je to presne v súlade s tým, že keď niekto chápe slobodu, že sloboda je v podstate absolútna, že môžem robiť si čokoľvek, čo si zmyslím, tak myslím si, napríklad Števo Kuffa to veľmi často rád spomína, že sloboda bez zodpovednosti nie je skutočnou slobodou, ale anarchiou. Dnes my máme na Slovensku v tejto oblasti úplnú anarchiu, kde aj tým, ktorí sú podvodníci, dovoľujeme absolútne slobodne sa rozhodnúť, komu zaplatia a komu nezaplatia. Áno, aj dnes v Trestnom zákone platí, je trestný čin uprednostňovania veriteľa. Ten znamená to, že keď niekto, kto je v predĺžení, čiže už má viacej záväzkov, alebo v omeškaní v splatnosti faktúr, keď niekto uprednostňuje a vyberá si, komu zaplatí a komu nezaplatí, tak vlastne už pácha trestný čin. Bohužiaľ, za tento trestný čin na Slovensku príliš veľa podnikateľov nie je postihnutých a nastáva tá hrozba trestného činu až príliš neskoro, vtedy, keď už ten podnikateľ je de facto v úpadku, keď už jeho financie nestačia vlastne na jeho záväzky. Preto si myslíme, že zavedenie splatnosti v poradí alebo do poradia je omnoho účinnejším riešením a správnym, aj keď síce odvážnym krokom. Ďakujem pekne.